Fleiri dauðir fuglar, einkum súlur, hafa fundist og leikur grunur á að þeir hafi drepist af fuglaflensu.
Villtir fuglar hafa undanfarna daga fundist dauðir allt frá Hornafirði til Selvogs og hænsni á bæ á Suðurlandi hafa verið aflífuð vegna fuglaflensu. Enn er hins vegar beðið nákvæmari greiningar. Staðfest er að fuglarnir drápust úr fuglaflensu, en það sem enn er óvíst er hvort um sé að ræða afbrigðið H5N1 sem geisar í Evrópu, en sterkur grunur er um það. Ef það er reyndin þá væri það í fyrsta sinn sem það afbrigði greinist í hænsnum hér á landi. Frekari tilkynningar hafa borist um dauða fugla segir Sigurborg Daðadóttir yfirdýralæknir hjá Matvælastofnun.
Já, það eru að berast til okkar ábendingar í gegnum ábendingakerfið hjá Matvælastofnun og það eru áberandi tilkynningar um dauðar súlur á Reykjanesi og sunnanverðu Snæfellsnesi auk annarra villtra fugla en þetta eru fleiri ábendingar um dauðar súlur en aðra fugla.
Er eitthvað hægt að gera sér grein fyrir hversu margir fuglar þetta eru?
Nei, það er vont að gera sér grein fyrir því en þetta er svona áberandi að fólk tekur eftir því og lætur vita, sem betur fer, við hvetjum fólk til að gera það að láta okkur vita um dauða villta fugla sem það finnur og sjá ekki augljósa ástæðu fyrir dauðanum. Og brýnum fyrir fólki að vera ekki að snerta fuglana með berum höndum. Það er hægt að setja plastpoka yfir og taka upp ef þa er tryggt að fólk komi ekki nálægt þessu sjálft.
Hún segir mikilvægt að fá tilkynningar fá fólki svo hægt sé að taka sýni og rannsaka frekar. Ekki hafa hins vegar borist tilkynningar um dauðar hænur.
Nei, sem betur fer hafa ekki borist neinar tilkynningar um veika alifugla.

Frekari tilkynningar hafa borist um dauða fugla, einkum súlur, á Reykjanesi og á Snæfellsnesi. Brýnt er fyrir fólki að snerta fuglana ekki með berum höndum, enda er grunur um að skæð fuglaflensa hafi drepið þá.